Kentucky

**Kentucky** sī Bí-kok ê chi̍t-ê chiu. Siú-hú tī Frankfort. Siāng toā ê siâⁿ-chhī sī Louisville.

## Tē-hō-miâ
1776 nî, Virginia tī Appalachia Soaⁿ-lêng gōa-kháu (sai-pêng) ê pō͘-hūn siat chò Kentucky Kūn (Kentucky County), chit-ê miâ sī tùi Kentucky Hô só͘ hō--ê. I bô chheng-chhó khak-tēng ê gí-goân, m̄-koh ū khó-lêng sī Iroquois gí-giân lāi "chháu-po͘ téng" ê ì-sù.

## Tē-lí
Kentucky sì-ûi sio keh-piah lóng-chóng ū 7 chiu, West Virginia tī tang-pêng; Virginia tī tang-lâm-pêng; Tennessee ùi lâm-pêng; Missouri ùi sai-pêng; Illinois chham Indiana ùi sai-pak-pêng; koh ū Ohio tiām pak-pêng kiam tang-pak-pêng. Chiàu Bí-kok tē-lí hun-khu lâi kóng, Kentucky sī Upland South tē-khu ê chi̍t hūn. Tī pún chiu ê tang-pêng, hō͘ Appalachia Soaⁿ-lêng chiàm liáu tōa-hūn.

Kentucky pak-pêng ê kài-sòaⁿ chè-tēng ê ki-chhó͘ sī Ohio Hô, sai-pêng sī Mississippi Hô; chóng-sī chia hun-kài sī 1792 nî kiàm-li̍p  sin chiu ê sî tēng--lo̍h-lâi-ê, kap hiān-chāi ê khe-liû cháu-hiòng ke-kiám bô-kâng. Lēng-gōa ùi pún chiu ū chi̍t ūi kap chiu lāi kî-tha pō͘-hūn thó͘-tê bô liân chò-hóe, hông hō chò Kentucky Bend, sī Fulton Kūn ê chi̍t hūn, óa ùi chiu ê sai-pêng, hō͘ Mississippi Hô ê oan-á ûi--khì-lâi, chi̍t pêng sī Tennessee ê niá-tē.

## Le̍k-sú
Kentucky nā chiàu ko͘-sǹg, khó-lêng tī kong-goân-chêng 10000 nî hit chūn chio̍h ū lâng seng-oa̍h. Tī chêng 8000 kàu 7000 nî chó͘-iū, chit ūi ū liáu khah ún-tēng ê khiā-khí hêng-sek.

10 sè-kí sî, Kentucky chāi-tē-lâng í-keng ū to-iūⁿ jî-chhiá to-sán ê hoan-be̍h chèng-choh, chhú-tāi liáu khó-kó͘-ha̍k siōng só͘ kóng ê Tang-pō͘ Lông-gia̍p Ho̍k-ha̍p (Eastern Agricultural Complex), tī Mississippi bûn-hòa sî-kî thè-ōaⁿ chò hoan-be̍h chò ki-chhó͘ ê lông-gia̍p.

Hoat-kok ê thàm-hiám-ka tī 17 sè-kí Beaver Chiàn-cheng chìn-chêng kì-lio̍k liáu Kentucky ê chi̍t kóa pō͘-cho̍k. M̄-koh tī 18 sè-kí tiong-kî  Au-chiu-lâng khah tōa-liōng ji̍p-lâi Kentucky ê sî-chūn, chia pēng bô tōa-hêng ê goân-chū-bîn chng-thâu. Chóng-sī Se-kok î-bîn chin-ka sî, óa-ná ín-khí kap goân-chū-bîn ê chiàn-sū, hit tong-sî chia sī goân-chū-bîn phah-la̍h ê só͘-chāi.

1776 nî 12 goe̍h 31, Virginia lāi Appalachia Soaⁿ-lêng gōa-kháu ê pō͘-hūn kiàn-li̍p Kentucky Kūn (*Kentucky County*), 1780 nî koh koah chò Fayette, Jefferson, kap Lincoln 3-ê kūn. In tī 1792 nî 6 goe̍h chhe 1 chèng-sek sêng-li̍p Bí-kok tē-15 chiu, thâu jīm chiu-tiúⁿ sī Isaac Shelby.

Kentucky tī Bí-kok Lōe-chiàn sî-kî sī pian-kài chiu-hun chi it. Sui-jiân tiāⁿ hong kóng in bô thoat-lî Liân-pang, m̄-koh chiu lāi ū chi̍t kóa gī-goân sêng-li̍p gī-hōe, tī 1861 nî 11 goe̍h 20 thong-kòe hoat-lēng, kiàn-li̍p liáu chi̍t-ê Liân-bêng chèng-hú, siat siú-to͘ tī Bowling Green. Liân-bêng kā Kentucky tòng chò sêng-goân, chóng-sī chèng-sek lâi kóng Kentucky ê chèng-hú sī î-chhî tiong-li̍p.

Hun-chháu kap Ûi-suh-khih sán-gia̍p tī 1910 nî tāi tùi chiu lāi keng-chè chin ū hoat-tián, lēng-gōa Tek-kok î-bîn mā tī chia kiàn-li̍p Bih-luh kang-tiûⁿ.

Louisville sī Jī-chhù Tāi-chiàn chi-chhî liáu kun-sū kang-gia̍p, pí-lūn Ford tī chiàn sî seng-sán liáu 10 bān chia̍h Jeep, chiàn-cheng niá-chhōa liáu chāi-tē ê kàu-io̍k kap ki-su̍t ê hoat-tián.

## Jîn-kháu
Àn-chiàu Bí-kok Phó͘-cha-kio̍k ê ko͘-sǹg, 2015 nî 7 goe̍h 1 ji̍t Kentucky jîn-kháu ū 4,425,092 lâng. 

2010 nî só͘ sǹg ê ê chiu lāi jîn-kháu lāi-bīn hui Se-pan-gâ hē ê pe̍h-lâng (*White, non-Hispanic*) chiàm 86.3%; o͘-lâng chiàm 7.8%; Se-pan-gâ he̍k-chiá La-teng-hē chiàm 3.1%.

## Keng-chè
Kentucky tī 2014 nî ê GDP sī 188,602 pa̍h-bān bí-kim.

Kentucky tī Bí-kok pâi chhī soaⁿ-iûⁿ gia̍p ê tē-5 tōa; nā gû sán pâi tē-8; hoan-be̍h ê seng-sán pâi tē 14.

Hui lông-gia̍p ê pō͘-hūn, Kentucky khah tiōng-iàu ê sán-gia̍p ū chū-tōng-chhia chè-chō, lêng-goân jiân-liāu seng-sán, kap i-liâu siat-si téng khoán. Kentucky chiu lāi seng-sán ê chū-tōng-chia kap tho͘-lá-kuh sò͘-liōng pâi Bí-kok kok chiu ê tē-4 miâ. Ford, Chevrolet, Cadillac, Lincoln, Toyota téng chhiúⁿ-siong lóng ū sán-phín tī chia teh chè-chō. Chiàu 2015 nî ê chu-liāu, pún chiu siāng-chē lâng chò ê khang-khòe sī chè-chō-gia̍p.

## Kau-thong
Kentucky sī Bí-kok 6 tiâu khòa-chiu kong-lō͘ keng-kòe ê só͘-chāi, pau-koat I-24, I-24, I-64, I-65, I-69, I-75.

## Chham-khó